Predložitev dokazil o preferencialnem poreklu v času trajanja krize COVID-19

Zaradi krize COVID-19 so v nekaterih državah članicah EU in trgovinskih partnericah EU prekinjeni stiki med carinskimi organi in strankami/gospodarskimi subjekti. Zaradi tega je nastal problem v zvezi z izdajanjem potrdil o poreklu blaga (potrdilo o gibanju blaga EUR.1 ali EUR-MED, obrazec A in dokazil o statusu blaga v prostem prometu za blago, ki je predmet carinske unije EU-Turčija - potrdilo o gibanju blaga A.TR.) v predpisani obliki (izdaja potrdila na predpisanem papirnatem obrazcu, podpis izvoznika, žig in podpis za namene carinske overovitve,itd…). Evropska komisija meni, da je v ta namen potrebno sprejeti **izjemne ukrepe** za čas trajanja krize COVID-19, ki bi jih vzajemno uporabljale države članice EU in tiste trgovinske partnerice EU, ki bi izkazale interes za uporabo teh izjemnih ukrepov. Evropska komisija je v ta namen pripravila Informativno obvestilo št. 1, s katerim želi doseči, da v času trajanja izrednih razmer preferencialna trgovina ne bi bila prekinjena oziroma da navedena kriza ne bi nanjo vplivala v času izrednih razmer. Izjemni ukrepi, ki se predlagajo trgovinskim partnericam, so naslednji:

1. **Sprejem kopij potrdil (potrdilo o gibanju blaga EUR.1 ali EUR-MED, potrdilo o gibanju blaga A.TR., obrazec A)**

Prva rešitev problema temelji na možni prilagoditvi določb o predložitvi dokazil o poreklu za namene preferencialnih trgovinskih režimov EU. Te določbe na splošno določajo, da se dokazila o poreklu predložijo carinskim organom države uvoznice (ali ozemlja) v skladu s postopki, ki se uporabljajo v tej državi. Pravila o poreklu iz preferencialnih režimov ne določajo natančnega trenutka ali oblike, v kateri je treba carinskim organom države uvoznice/ozemlja predložiti potrdila, izdana za namene dokazovanja preferencialnega porekla. Zato lahko izjemoma in v času krize COVID-19 ter do preklica carinski organi držav članic EU in organi v partnerskih državah EU, ki se s sprejetimi izjemnimi ukrepi strinjajo, za namene odobritve preferencialne obravnave sprejmejo kopije potrdil, in sicer lahko sprejmejo:

* kopijo, bodisi v papirni ali elektronski obliki (skenirano ali na voljo na spletu) izvirnika potrdila, za katerega se običajno zahteva, da ga pristojni organi podpišejo in žigosajo,
* potrdilo, ki ga pristojni organi ne podpišejo in ne žigosajo, kot se to običajno zahteva, ampak ga pristojni organi digitalno podpišejo ali kopijo takšnega potrdila, bodisi v papirni ali elektronski obliki (skenirano ali na voljo na spletu).

Ne glede na možno prilagoditev določb o predložitvi dokazil o poreklu morajo carinski organi države uvoznice ta potrdila skrbno pregledati z namenom, da se prepričajo o pristnosti in overovitvi dokazil o poreklu s strani carinskih organov države izvoznice. Zlasti ni mogoče sprejeti kopij potrdil, ki niso izdana v skladu s katero izmed zgoraj navedenih možnosti, razen če carinski organi države uvoznice preverijo izdajo in verodostojnost potrdila na drug način (npr. s komunikacijo s carinskimi organi države izvoznice, ki potrdijo izdajo in pristnost potrdila).

Kopije potrdil se lahko sprejmejo le, če je bilo potrdilo izdano v času od začetka krize COVID-19 (šteje se, da za namene tega obvestila takšne razmere obstajajo od 1. marca 2020) in če je le-ta vplivala na izdajo potrdila v ustrezni obliki. Po koncu izrednih razmer bodo imeli carinski organi pravico od uvoznika zahtevati, da predloži izvirno potrdilo.

V zvezi s predložitvijo kopij potrdil, ki so bila izdana v času krize COVID-19 in je le-ta vplivala na njihovo izdajo, velja naslednje:

* carinski organ ne dvomi v poreklo izdelkov in v pristnost kopije potrdila, kot tudi ne v izpolnjevanje drugih zahtev protokola o poreklu: kopija potrdila se lahko sprejme, vloži se poenostavljena carinska deklaracija in določi rok za predložitev izvirnega potrdila, morebitni carinski dolg se ne zavaruje. Po koncu krize je treba predložiti izvirno potrdilo, v nasprotnem primeru se obračunajo dajatve po MFN carinski stopnji. Enako velja za kopije nepopolnih potrdil o poreklu blaga.
* obstaja utemeljen dvom o pristnosti kopije potrdila, o statusu porekla izdelkov ali o izpolnjevanju drugih zahtev iz protokola o poreklu: v veljavi ostaja dosedanji postopek (zavaruje se morebitni carinski dolg, kopija potrdila pa se pošlje v naknadno preverjanje v državo izvoznico). Enako velja za kopije potrdil o poreklu blaga, ki jih ni podpisal in žigosal pristojni organ ali jih ni digitalno podpisal.

Ta pristop pa ne vpliva na izvajanje postopkov preverjanja dokazil o poreklu, ki so določeni v preferencialnih trgovinskih dogovorih. V zvezi z naknadnim preverjanjem dokazil o poreklu je Evropska komisija že izdala obvestilo, ki ga bo dopolnila z ustreznimi informacijami,, o čemer vas bomo tudi obvestili.

1. **Naknadna izdaja potrdil (potrdilo o gibanju blaga EUR.1 ali EUR-MED, potrdilo o gibanju blaga A.TR., obrazec A)**

V skladu s pravili o poreklu se lahko potrdila izjemoma izdajo tudi po izvozu izdelkov, na katere se to potrdilo nanaša, če potrdilo ni bilo izdano ob izvozu zaradi napak, nenamernih opustitev, posebnih okoliščin ali če se carinskim organom zadovoljivo dokaže, da je bilo potrdilo izdano, vendar ob uvozu iz tehničnih razlogov ni bilo sprejeto. Evropska komisija meni, da se trenutna situacija, ki je posledica krize COVID-19, lahko šteje kot »posebna okoliščina«, ki upravičuje morebitno naknadno izdajo potrdil.

1. **Status pooblaščenega izvoznika**

Drugo rešitev problema vidi Evropska komisija v tem, da pooblaščeni izvozniki v največji možni meri uporabijo pridobljeno pooblastilo in sami sestavljajo dokazila o poreklu/dokazila o statusu blaga v prostem prometu in se s tem izognejo izdaji potrdil na predpisanih obrazcih.

Zadevni pristop lahko začne delovati med državami članicami EU in tistimi trgovinskimi partnericami EU, ki bodo izrazile zanimanje za uporabo takšnega pristopa, po potrditvi s strani Evropske komisije. Evropska komisija bo objavila informacije in opis takšnih dogovorov, ki jih sprejmejo carinski organi držav članic EU in preferencialnih trgovinskih partneric EU. O slednjih informacijah vas bomo sproti obveščali.